b'\n_START_ARTICLE_\nTraumaper\xc3\xa4inen stressih\xc3\xa4iri\xc3\xb6\n_START_SECTION_\nSyyt\n_START_PARAGRAPH_\nPTSD:n kehittyminen johtuu monesta biologisesta, psykologisesta ja sosiaalisesta tekij\xc3\xa4st\xc3\xa4, jotka eiv\xc3\xa4t kaikki ole t\xc3\xa4ysin selvill\xc3\xa4. Suurin osa traumalle altistuneista henkil\xc3\xb6ist\xc3\xa4 k\xc3\xa4rsii PTSD:lle tyypillisist\xc3\xa4 stressioireista, mutta vain osalla ne muuttuvat vakaviksi ja pitk\xc3\xa4aikaisiksi. Seuraavissa taulukoissa on lueteltu joitakin PTSD:n kehittymiselle altistavia tekij\xc3\xb6it\xc3\xa4.\n_START_SECTION_\nEsiintyvyys\n_START_PARAGRAPH_\nTraumanj\xc3\xa4lkeinen stressih\xc3\xa4iri\xc3\xb6 ei ole harvinainen; l\xc3\xa4hes yksi kymmenest\xc3\xa4 k\xc3\xa4rsii tai on joskus k\xc3\xa4rsinyt siit\xc3\xa4. My\xc3\xb6sk\xc3\xa4\xc3\xa4n traumaattiset tapahtumat eiv\xc3\xa4t ole harvinaisia: noin 50\xc2\xa0% naisista ja 60\xc2\xa0% miehist\xc3\xa4 l\xc3\xa4pik\xc3\xa4y traumatapahtuman jossakin el\xc3\xa4m\xc3\xa4nvaiheessa. Traumatisoiduista naisista 10\xc2\xa0% ja miehist\xc3\xa4 5\xc2\xa0% kokemus johtaa PTSD:n kehittymiseen. Esiintyvyydest\xc3\xa4 l\xc3\xb6ytyy erilaisia tutkimustuloksia ja esimerkiksi DSM-5 pit\xc3\xa4\xc3\xa4 luotettavana tilastoja; yksi kolmesta traumaattisen tilanteen kohdanneesta saa PTSD:n.\n_START_SECTION_\nOireet\n_START_PARAGRAPH_\nPTSD-diagnoosiin kuuluu kolmen tyyppisi\xc3\xa4 oireita: trauman uudelleen el\xc3\xa4minen, emotionaalinen turtumus ja v\xc3\xa4ltt\xc3\xa4misk\xc3\xa4ytt\xc3\xa4ytyminen sek\xc3\xa4 kohonneen vireystilan aiheuttamat oireet.\n_START_SECTION_\nTrauman uudelleen el\xc3\xa4minen\n_START_PARAGRAPH_\nPotilas voi el\xc3\xa4\xc3\xa4 traumaa uudelleen hyvin monella tapaa. Tavallista on, ett\xc3\xa4 potilaalla on ahdistavia muistoja, jotka l\xc3\xa4htev\xc3\xa4t liikkeelle sin\xc3\xa4ns\xc3\xa4 jokap\xc3\xa4iv\xc3\xa4isist\xc3\xa4 syist\xc3\xa4: traumaa muistuttava kuuloaistimus, haju tai uutinen traumaa muistuttavasta tapahtumasta saattaa laukaista muistovy\xc3\xb6ryn. Toisinaan muiston laukeamiselle ei l\xc3\xb6ydy sanottavaa syyt\xc3\xa4. Potilas voi el\xc3\xa4\xc3\xa4 traumaa uudestaan my\xc3\xb6s painajaisina. Jotkut muistoista saattavat tuntua kaikkine aistimuksineen niin oikeilta, ett\xc3\xa4 henkil\xc3\xb6st\xc3\xa4 tuntuu, kuin h\xc3\xa4n k\xc3\xa4visi trauman uudestaan l\xc3\xa4pi; t\xc3\xa4llaista muistoa kutsutaan takaumaksi (\xe2\x80\x9dflashback\xe2\x80\x9d). Muistot saattavat aiheuttaa sek\xc3\xa4 psyykkisi\xc3\xa4 (pelko, avuttomuus, kauhu) ett\xc3\xa4 fyysisi\xc3\xa4 reaktioita (kipu, pahoinvointi, hikoilu, nopea syke, tihentynyt hengitys) samalla tavoin kuin silloin, kun potilas koki trauman ensimm\xc3\xa4ist\xc3\xa4 kertaa.\n_START_SECTION_\nV\xc3\xa4ltt\xc3\xa4minen ja turtumus\n_START_PARAGRAPH_\nV\xc3\xa4ltt\xc3\xa4misoireilla tarkoitetaan kaikkia niit\xc3\xa4 tapoja, joilla potilas koettaa v\xc3\xa4ltt\xc3\xa4\xc3\xa4 trauman ajattelua. H\xc3\xa4n saattaa v\xc3\xa4ltt\xc3\xa4\xc3\xa4 esineit\xc3\xa4, asioita, ihmisi\xc3\xa4, tapahtumapaikkaa tai uutisia traumaa muistuttavista tapahtumista; my\xc3\xb6s traumaan liittyv\xc3\xa4t aistimukset (\xc3\xa4\xc3\xa4net, hajut, maut) ahdistavat, ja potilas v\xc3\xa4ltt\xc3\xa4\xc3\xa4 niit\xc3\xa4. Joillakin v\xc3\xa4ltt\xc3\xa4minen voi ilmet\xc3\xa4 traumatapahtuman tai sen t\xc3\xa4rkeiden yksityiskohtien unohtamisena, josta k\xc3\xa4ytet\xc3\xa4\xc3\xa4n nimityst\xc3\xa4 dissosiatiivinen amnesia. My\xc3\xb6s huomion kiinnitt\xc3\xa4minen muihin asioihin, esimerkiksi ty\xc3\xb6h\xc3\xb6n tai muuhun aktiviteettiin, v\xc3\xa4hent\xc3\xa4\xc3\xa4 trauman ajattelua._NEWLINE_Reagointiherkkyyden turtuminen on toinen tapa v\xc3\xa4ltt\xc3\xa4\xc3\xa4 trauman her\xc3\xa4tt\xc3\xa4mi\xc3\xa4 tunteita. Potilaasta tuntuu vaikealta p\xc3\xa4\xc3\xa4st\xc3\xa4 kosketuksiin tunteidensa kanssa tai ilmaista tunteitaan. H\xc3\xa4n saattaa kokea itsens\xc3\xa4 emotionaalisesti turraksi ja erist\xc3\xa4yty\xc3\xa4 v\xc3\xa4hitellen muista ihmisist\xc3\xa4. Kiinnostus toimintoihin, jotka ennen traumaa koettiin mielekk\xc3\xa4iksi, saattaa v\xc3\xa4henty\xc3\xa4. Trauman muistaminen tai siit\xc3\xa4 puhuminen saattaa olla vaikeaa tai l\xc3\xa4hes mahdotonta. Potilas saattaa my\xc3\xb6s ep\xc3\xa4ill\xc3\xa4 tulevaisuuttaan; h\xc3\xa4n saattaa uskoa elinik\xc3\xa4ns\xc3\xa4 lyhentyneen, tai ettei h\xc3\xa4n koskaan voi saada esimerkiksi ammatillista uraa tai perhett\xc3\xa4.\n_START_SECTION_\nKohonnut vireystila\n_START_PARAGRAPH_\nTrauman j\xc3\xa4lkeen henkil\xc3\xb6 saattaa olla jatkuvasti valppaana. T\xc3\xa4m\xc3\xa4 kohonnut vireys johtaa univaikeuksiin, kiukunpurkauksiin, keskittymisvaikeuksiin ja matalaan \xc3\xa4rsytyskynnykseen. Potilaasta voi tuntua, ett\xc3\xa4 h\xc3\xa4n on koko ajan varuillaan ja etsii vaaran merkkej\xc3\xa4. H\xc3\xa4n saattaa my\xc3\xb6s s\xc3\xa4ps\xc3\xa4hdell\xc3\xa4 herk\xc3\xa4sti._NEWLINE_Vaikka PTSD-oireet saattavat alkaa heti trauman tapahduttua, itse h\xc3\xa4iri\xc3\xb6t\xc3\xa4 ei diagnosoida, elleiv\xc3\xa4t oireet ole kest\xc3\xa4neet yli kuukauden ja aiheuta huomattavaa k\xc3\xa4rsimyst\xc3\xa4 tai h\xc3\xa4iritse henkil\xc3\xb6n ty\xc3\xb6- tai perhe-el\xc3\xa4m\xc3\xa4\xc3\xa4. Joskus PTSD-oireilu saattavat alkaa vasta pidemm\xc3\xa4n ajan kuluttua traumasta. Jos oireet alkavat yli puolen vuoden kuluttua traumasta, kyseess\xc3\xa4 on viiv\xc3\xa4styneesti alkanut traumanj\xc3\xa4lkeinen stressih\xc3\xa4iri\xc3\xb6.\n_START_SECTION_\nTraumanj\xc3\xa4lkeiseen stressih\xc3\xa4iri\xc3\xb6\xc3\xb6n liittyv\xc3\xa4t muut ongelmat\n_START_PARAGRAPH_\nOn hyvin tavallista, ett\xc3\xa4 traumaper\xc3\xa4iseen stressih\xc3\xa4iri\xc3\xb6\xc3\xb6n liittyy muita fyysisi\xc3\xa4 tai mielenterveydellisi\xc3\xa4 ongelmia, kuten masennusta, ahdistuneisuutta tai p\xc3\xa4ihteiden v\xc3\xa4\xc3\xa4rink\xc3\xa4ytt\xc3\xb6\xc3\xa4. Noin puolella PTSD-oirelevista miehist\xc3\xa4 esiintyy p\xc3\xa4ihteiden v\xc3\xa4\xc3\xa4rink\xc3\xa4ytt\xc3\xb6\xc3\xa4, ja my\xc3\xb6s k\xc3\xa4yt\xc3\xb6sh\xc3\xa4iri\xc3\xb6t ovat heill\xc3\xa4 suhteellisen yleisi\xc3\xa4. Naisilla tavallisin traumanj\xc3\xa4lkeiseen h\xc3\xa4iri\xc3\xb6\xc3\xb6n liittyv\xc3\xa4 ongelma on masennus. Muita ongelmia naisilla ovat erilaiset pelot, tavallisimmin sosiaalisten tilanteiden pelko, sek\xc3\xa4 p\xc3\xa4ihdeongelmat._NEWLINE_PTSD-potilaiden yleinen toimintakyky on usein yleens\xc3\xa4 laskenut. PTSD liittyy esimerkiksi ty\xc3\xb6tt\xc3\xb6myyteen ja avioliitto-ongelmiin (avioero, perhev\xc3\xa4kivalta). Yhdysvalloissa tehty tutkimus Vietnamin sodan veteraaneista, joilla oli diagnosoitu PTSD, totesi, ett\xc3\xa4 n\xc3\xa4ill\xc3\xa4 oli huomattavia ongelmia perhe- ja muissa l\xc3\xa4heisiss\xc3\xa4 ihmissuhteissa, ty\xc3\xb6ss\xc3\xa4k\xc3\xa4ynniss\xc3\xa4 sek\xc3\xa4 aggressiivisen k\xc3\xa4yt\xc3\xb6ksen hallinnassa._NEWLINE_My\xc3\xb6s erilaiset fyysiset ongelmat ovat tavallisia traumanj\xc3\xa4lkeisest\xc3\xa4 stressih\xc3\xa4iri\xc3\xb6st\xc3\xa4 k\xc3\xa4rsivill\xc3\xa4. Ne liittyv\xc3\xa4t my\xc3\xb6s masennukseen ja ahdistuneisuuteen, jotka molemmat ovat tavallisia PTSD:n liit\xc3\xa4nn\xc3\xa4isongelmia. Joidenkin tutkimusten mukaan traumanj\xc3\xa4lkeiseen stressih\xc3\xa4iri\xc3\xb6\xc3\xb6n liittyy lis\xc3\xa4\xc3\xa4ntynyt alttius fyysisiin sairauksiin, mutta tulokset ovat viel\xc3\xa4 niin alustavia, ettei niist\xc3\xa4 voi vet\xc3\xa4\xc3\xa4 suoria johtop\xc3\xa4\xc3\xa4t\xc3\xb6ksi\xc3\xa4._NEWLINE_Yksityiskohtaiset kriteerit PTSD:lle on esitetty kansainv\xc3\xa4lisess\xc3\xa4 tautiluokituksessa ICD-10 psykiatrian osassa sek\xc3\xa4 Amerikan psykiatriyhdistyksen DSM-IV-luokituksessa.\n_START_SECTION_\nTraumatisoitumista selitt\xc3\xa4v\xc3\xa4 metateoria\n_START_PARAGRAPH_\nPersoonallisuuden rakenteellinen dissosiaatio selitt\xc3\xa4\xc3\xa4 niin v\xc3\xa4litt\xc3\xb6m\xc3\xa4t trauman j\xc3\xa4lkeiset reaktiot kuin komplisoituneemmatkin h\xc3\xa4iri\xc3\xb6t. T\xc3\xa4ll\xc3\xb6in kaikki diagnosoitavat traumaper\xc3\xa4iset h\xc3\xa4iri\xc3\xb6t n\xc3\xa4hd\xc3\xa4\xc3\xa4n dissosiatiivisina h\xc3\xa4iri\xc3\xb6n\xc3\xa4, joissa persoonallisuus on jakautunut erilaisiin evolutiivisesti m\xc3\xa4\xc3\xa4r\xc3\xa4ytyviin psykobiologisiin tiloihin ja n\xc3\xa4iden tilojen/osien vaihtelu selitt\xc3\xa4\xc3\xa4 oireet v\xc3\xa4lttelyst\xc3\xa4, uudelleen el\xc3\xa4misest\xc3\xa4 ja PTSD:st\xc3\xa4 dissosiatiiviseen identiteettih\xc3\xa4iri\xc3\xb6\xc3\xb6n asti. Teoria antaa erilaisia tieteellisi\xc3\xa4 n\xc3\xa4k\xc3\xb6kulmia yhdist\xc3\xa4v\xc3\xa4n l\xc3\xa4hestymistavan kaikkien traumaper\xc3\xa4isten h\xc3\xa4iri\xc3\xb6iden diagnosoimiseen ja hoitoon.'